**ຫົວໜ້າຄະນະພົວພັນຕ່າງປະເທດສູນກາງພັກ ປະຊາຊົນ ປະຕິວັດລາວ ສົ່ງໂທລະເລກອວຍພອນ ວັນສ້າງຕັ້ງ ຄະນະພົວພັນຕ່າງປະເທດສູນກາງພັກກອມມູນິດຫວຽດນາມ ຄົບຮອບ 75 ປີ**

ສະຫາຍ ທອງສະຫວັນ ພົມວິຫານ, ກໍາມະການສູນກາງພັກ, ຫົວໜ້າຄະນະພົວພັນຕ່າງປະເທດສູນກາງພັກ ປະຊາຊົນ ປະຕິວັດລາວ ໄດ້ສົ່ງ ໂທລະເລກອວຍພອນ ເຖິງ ສະຫາຍ ເລຮວາຍຈຸງ, ເລຂາທິການສູນກາງພັກ, ຫົວໜ້າຄະນະພົວພັນຕ່າງປະເທດສູນກາງພັກກອມມູນິດຫວຽດນາມ ເນື່ອງໃນໂອກາດວັນສ້າງຕັ້ງ ຄະນະພົວພັນຕ່າງປະເທດ ສູນກາງພັກກອມມູນິດ ຫວຽດນາມ ຄົບຮອບ 75 ປີ, ເຊິ່ງມີເນື້ອໃນດັ່ງນີ້:

ເນື່ອງ​ໃນ​ໂອ​ກາດ​ ວັນ​ສ້າງ​ຕັ້ງ ຄະ​ນະ​ພົວ​ພັນ​ຕ່າງ​ປະ​ເທດ​ສູນ​ກາງ​ພັກກອມ​ມູ​ນິດ ຫວຽດ​ນາມ ຄົບ​ຮອບ 75 ປີ (01/11/1949-01/11/2024), ໃນ​ນາມ​ຄະ​ນະ​ພັກ, ຄະ​ນະ​ນຳ ແລະ ຕາງ​ໜ້າ​ພະ​ນັກ​ງານ​ ຄະ​ນ​ະ​ພົວ​ພັນ​ຕ່າງ​ປະ​ເທດ​ສູນ​ກາງ​ພັກປະ​ຊາ​ຊົນ ປະ​ຕິ​ວັດ​ລາວ, ພວກ​ຂ້າ​ພະ​ເຈົ້າ ຂໍ​ສົ່ງ​ຄຳ​ຊົມ​ເຊີຍ​ອັນ​ອົບ​ອຸ່ນ ແລະ ຄຳ​ອວຍ​ພອນ​ໄຊ​ອັນ​ປະ​ເສີດ ​ຖານ​ສ​ະ​ຫາຍ​ອ້າຍ​ນ້ອງ​ອັນ​ສະ​ໜິດ​ສະ​ໜົມ ມາ​ຍັງ ​ສະ​ຫາຍ​ພ້ອມດ້ວຍຄະ​ນະ​ພັກ, ຄະ​ນະ​ນຳ ກໍ​ຄື​ ພະ​ນັກ​ງານ​ ຄະ​ນະ​ພົວ​ພັນ​ຕ່າງ​ປະ​ເທດ​ສູນ​ກາງ​ພັກກອມ​ມູ​ນິດ​ ຫ​ວຽດ​ນາມ ອ້າຍ​ນ້ອງ​ທຸກ​ຖ້ວນ​ໜ້າ.

ພວກ​ຂ້າ​ພະ​ເຈົ້າ ​ຕີລາຄາສູງ ແລະ ຊົມເຊີຍຢ່າງສຸດອົກສຸດໃຈ ຕະຫຼອດ​ໄລ​ຍະ 75 ປີ ແຫ່ງ​ການ​ເຕີບ​ໃຫຍ່ ແລະ ຂະ​ຫຍາຍ​ຕົວຂອງ ​ຄະ​ນະ​ພົວ​ພັນ​ຕ່າງ​ປະ​ເທດ​ສູນ​ກາງ​ພັກ​ກອມ​ມູ​ນິດ ຫວຽດ​ນາມ, ເຊິ່ງສາມາດຍາດໄດ້ບັນດາຜົນສຳເລັດອັນໃຫຍ່ຫຼວງ, ຮອບດ້ານ ແລະ ເປັນຂີດໝາຍໃນປະຫວັດສາດໃນການ​ຈັດ​ຕັ້ງ​ຜັນ​ຂະ​ຫຍາຍ​ແນວ​ທາງ​, ນະ​ໂຍ​ບາຍ​ການ​ຕ່າງ​ປະ​ເທດ​ຂອງ ​ພັກ​ກອມ​ມູ​ນິດ​ ຫວຽດ​ນາມ, ໂດຍສະເພາະ ນະໂຍບາຍການທູດຕົ້ນໄຜ່ຫວຽດນາມ, ເຊິ່ງໄດ້ປະ​ກອບ​ສ່ວນ​ຢ່າງ​ໃຫຍ່ຫຼວງ ​ເຂົ້າ​ໃນ​ພາ​ລະ​ກິດ​ສ້າງ​ສາພັດ​ທະ​ນາ ແລະ ປົກ​ປັກ​ຮັກ​ສາ​ປະ​ເທດ​ຊາດ ​ຫວຽດ​ນາມ ແລະ ປະກອບສ່ວນສຳຄັນເຂົ້າໃນການຍົກສູງບົດບາດອິດທິພົນຂອງພັກກອມມູນິດ ຫວຽດນາມ, ລັດ ສສ ຫວຽດນາມ ໃຫ້ນັບມື້ສູງເດັ່ນຂຶ້ນໃນເວທີພາກພື້ນ ແລະ ສາກົນ.

ຄະນະພົວພັນຕ່າງປະເທດສູນກາງພັກກອມມູນິດ ຫວຽດນາມ ໄດ້ມີການປະສານສົມທົບຢ່າງແໜ້ນແຟ້ນ ແລະ ໃຫ້ການສະໜັບສະໜູນຊ່ວຍເຫຼືອທີ່ຈິງໃຈ, ລໍ້າຄ່າ ແກ່ ຄະນະພົວພັນຕ່າງປະເທດສູນກາງພັກ ປະຊາຊົນ ປະຕິວັດລາວ ຕະຫຼອດໄລຍະຜ່ານມາ, ເຊິ່ງໄດ້​ປະ​ກອບ​ສ່ວນ​ທີ່ສຳຄັນ ເຂົ້າ​ໃນ​ການ​ເສີມ​ຂະ​ຫ​ຍາຍ​ສາຍ​ພົວ​ພັນ​ມິດ​ຕະ​ພາບ​ອັນ​ຍິ່ງ​ໃຫຍ່, ຄວາມ​ສາ​ມັກ​ຄີ​ພິ​ເສດ ແລະ ການ​ຮ່ວມ​ມື​ຮອບ​ດ້ານ ​ລະ​ຫວ່າງ ສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດ​ນາມ ໃຫ້ນັບມື້ນັບຂະຫຍາຍຕົວຢ່າງບໍ່ຢຸດຢັ້ງ, ນຳເອົາຜົນປະໂຫຍດຕົວຈິງມາໃຫ້ແກ່ປະຊາຊົນສອງຊາດ ລາວ-ຫວຽດນາມ ແລະ ປະກອບສ່ວນເຂົ້າໃນການເສີມສ້າງສັນ ຕິພາບ, ສະຖຽນລະພາບ, ມິດຕະພາບ, ການຮ່ວມມື ແລະ ພັດທະນາຢູ່ໃນພາກພື້ນ ແລະ ສາກົນ.

ໃນ​ໂອ​ກາດ​ອັນ​ສະ​ຫງ່າ​ລາ​ສີນີ້, ​ຕາງ​ໜ້າ​ໃຫ້ຄະ​ນະພັກ, ຄະນະ​ນຳ ແລະ ພະ​ນັກ​ງານ​ຄະ​ນະ​ພົວ​ພັນ​ຕ່າງ​ປະ​ເທດ​ສູນ​ກາງພັກປະ​ຊາ​ຊົນ ປະ​ຕິ​ວັດ​ລາວ ພວກຂ້າພະເຈົ້າ ຂໍອວຍ​ພອນ​ໄຊອັນປະເສີດ ມາຍັງບັນດາສະຫາຍຄະ​ນະພັກ, ຄະນະນຳ ພ້ອມ​ດ້ວຍ​ພະ​ນັກ​ງານ, ສະ​ມາ​ຊິກ​ພັກ, ລັດ​ຖະ​ກອນ ຂອງ​ຄະ​ນະ​ພົວ​ພັນ​ຕ່າງ​ປະ​ເທດ​ສູນ​ກາງ​ພັກ​ກອມ​ມູ​ນິດ ຫວຽດ​ນາມ ຈົ່ງ​ມີ​ສຸ​ຂະ​ພາ​ບ​ແຂງ​ແຮງ, ມີ​ຄວາມ​ຜາ​ສຸກ ແລະ ຍາດ​ໄດ້​ຜົນ​ສຳ​ເລັດ​ໃໝ່​, ໃຫຍ່ຫຼວງກວ່າ​ເກົ່າ ໃນ​ໜ້າ​ທີ່​​ອັນ​ມີ​ກຽດ​ຂອງ​ຕົນ.

ອວຍ​ພອນ​ໃຫ້​ ສາຍ​ພົວ​ພັນ​ມິດ​ຕະ​ພາບ​ອັນ​ຍິ່ງ​ໃຫຍ່, ຄວາມ​ສາ​ມັກ​ຄີ​ພິ​ເສດ ແລະ ການ​ຮ່ວມ​ມື​ຮອບ​ດ້ານ ລະ​ຫວ່າງ ສອງ​ພັກ, ສອງ​ລັດ ແລະ ປະ​ຊາ​ຊົນ​ສອງ​ຊາດ ລາວ-ຫວຽດ​ນາມ ກໍ​ຄື ​ລະ​ຫວ່າງ ສອງ​ຄະ​ນະ​ພົວ​ພັນ​ຕ່າງ​ປະ​ເທດ​ຂອງ​ພວກ​ເຮົາ ຈົ່ງ​ໝັ້​ນ​ຄົງ​ທະ​ນົງ​ແກ່ນ ແລະ ສວຍ​ສົດ​ງົດ​ງາມ​ຕະຫຼອດ​ໄປ.